Depeche Mode

thumb|right|250px|Depeche Mode en 2006 a Londres (Anglatèrra).

**Depeche Mode** (**DM**) es un grop britanic anglofòn de musica electronica e de rock aparentat new wave, originari de la ciutat de Basildon dins Essex (Anglatèrra). Format en 1980, deven lèu-lèu un grop màger de l'empont new wave international. Son nom es tirat del magazine francés *Dépêche Mode*.

Descobèrt per l'agent del grop new wave anglés Soft Cell abans d'èstre menat per *Daniel Miller* que lor fa signar sus son label *Mute Records* en 1981, **DM** a un primièr succès capvath Euròpa a l'autona d'aquesta meteissa annada ambe *Just Can't Get Enough*, puèi un pauc mai tard aus Estats Units ambe lo 45 torns *People Are People* de cap 1984-1985.

Lo succès de la musica de Depeche Mode dins lor estili new wave qualificat de còps a l'epòca de *musica industriala* (eredèra de la del grop alemand Kraftwerk) es permanent dincas a l'annada de 1990 ambe l'album *Violator* que conteng los dos títols emblematics del grop, *Personal Jesus* e *Enjoy the Silence*. Es precisament ambe *Personal Jesus* en 1989 que **Depeche Mode** comença de se sarrar del rock (*I Feel You*, *Useless*) en s'aluenhant musicalement de la pura synthpop de la debuta (*Just Can't Get Enough*, *Master and Servant*, *Shake the Disease*, *A Question of Time*, *Never Let Me Down Again*, *Behind the Wheel*).

thumb|redresse|left|Martin L. Gore, compositor màger de Depeche Mode (1986).
Las annadas 1990 son negras per **Depeche Mode** pr'amor de chepics, d'una part la consomacion de dròga e en seguida la temptativa de suicidi del cantaire, *Dave Gahan*, que se n'es despopat en 1996, d'autra part per la partença de *Alan Wilder* en 1995. **DM**, alavetz redusit a tres sòcis, contunha pr'aquò de sortir disques (*Ultra* en 1997, *Exciter* en 2001, *Playing the Angel* en 2005, *Sounds of the Universe* en 2009, *Delta Machine* en 2013, *Spirit* en 2017 e *Memento Mori* en 2023).

L'annada de 2022 es marcada per la mòrt de *Andrew Fletcher*, çò que fa que del grop **Depeche Mode** original de 1980 demòra pas que lo duò *Martin L. Gore* e *Dave Gahan*.

thumb|right|250px|Dave Gahan (cantaire de Depeche Mode) en 2009.

Las cançons de **DM** son mai que mai compausadas per Martin L. Gore, a part las del primièr album de 1981, *Speak and Spell*, vist que l'èran per *Vince Clarke*. Pr'aquò *Vince Clarke* participèt pas qu'a n-aqueste primièr album, pr'amor que quitèt còp-sèc **Depeche Mode** per far d'autres projèctes new wave, Yazoo de'n primièr, puèi Erasure en 1985.

Segon lor maison de disc *Mute Records*, en 2008 **DM** compta 75 milions d'albums venduts dins lo Monde entièr, mai de 100 millions de disques en tot ambe los singles.

En novembre de 2020, son intronisats al *Rock and Roll Hall of Fame*.

## Discografia

* 1981: *Speak and Spell*
* 1982: *A Broken Frame*
* 1983: *Construction Time Again*
* 1984: *Some Great Reward*
* 1986: *Black Celebration*
* 1987: *Music for the Masses*
* 1990: *Violator*
* 1993: *Songs of Faith and Devotion*
* 1997: *Ultra*
* 2001: *Exciter*
* 2005: *Playing the Angel*
* 2009: *Sounds of the Universe*
* 2013: *Delta Machine*
* 2017: *Spirit*
* 2023: *Memento Mori*

## Cançons mai conegudas

* *Just Can't Get Enough* (1981)
* *Everything Counts* (1983)
* *People Are People* (1984)
* *Master and Servant* (1984)
* *Shake the Disease* (1985)
* *It's Called a Heart* (1985)
* *Stripped* (1986)
* *A Question of Time* (1986)
* *Strangelove* (1987)
* *Never Let Me Down Again* (1987)
* *Behind the Wheel* (1988)
* *Little 15* (1988)
* *Personal Jesus* (1989)
* *Enjoy the silence* (1990)
* *Policy of Truth* (1990)
* *World in My Eyes* (1990)
* *I Feel You* (1993)
* *Walking in My Shoes* (1993)
* *Condemnation* (1993)
* *In Your Room* (1994)
* *Barrel of a Gun* (1997)
* *Useless* (1997)
* *Only When I Lose Myself* (1998)
* *Dream On* (2001)
* *I Feel Loved* (2001)
* *Precious* (2005)
* *Wrong* (2009)

## Referéncias